钦定古今图书集成/方舆汇编/边裔典/第018卷 > 宋二
## 钦定古今图书集成/方舆汇编/边裔典/第018卷 > 宋二

### 仁宗天圣二年

按《宋史》，高丽事不载。按《朝鲜史略》，高丽王询十五
年，即宋仁宗天圣二年，契丹太平四年，礼部尚书周
伫卒。伫，宋温州人，穆宗朝随商舶来，蔡忠顺知其才，
奏留之，遂掌制诰。两朝交聘辞命多出其手。门下侍
郎平章事崔沆卒。沆，彦㧑之孙。性聪悟沈讷，寡言善
断，清俭持家，一介不取于人。计月请俸，无甔石之储，
但酷信浮图。请复八关，修皇龙寺塔，又舍私第为佛
宇。谥“节义。”右仆射智《蔡文》卒。初，契丹拥重兵压境，三
军败衄，思政绐道秀而夜遁，朴挈妻子而奔。李元、
崔昌、金应仁、国近之徒，亦皆接踵亡匿。蔡文自西京
奔还，与邯赞共赞南幸之计，卒能保护三宫，旋轸京
师，不失旧物，壮美哉！其“臣若背君，天必诛之”之言，既
足以激一国忠义之气；其“动由仁义以收人心”之语，
又足以为扶植纲常之本。其他如昌化丹枣之变，出
万死之力，捍卫艰难，斯皆扈从诸臣所不能者。
天圣七年，辽遣使有赐于高丽。

按《宋史》。不载按《辽史圣宗本纪》。太平九年二月“戊
辰。遣使赐高丽王钦物”按《高丽传》同。〈按此时询尚未薨子钦未

“立” ，而《史》言“王钦” ，疑“询” 字之讹。

按《朝鲜史略》。“王询二十年。千秋太后卒，筑罗城开京。”
〈侍中姜邯赞请筑之〉姜邯赞，衿州人。性清俭，不营产业，少好学，
多奇略，体貌矮陋，衣裳垢弊，正色立朝，临大事，决大
疑，屹然为邦家柱石。年七十，赐几杖，辞职归城南别
墅，谥仁宪，年八十四。世传有一使臣夜入始兴郡，见
大星陨于人家，遣使往视之，适其家妇生男，使臣心
异之，取归以养，是为《邯赞》。后宋使见之，不觉下拜曰：
“文曲星不见久矣，今在此。”

天圣八年，高丽来贡。

按《宋史仁宗本纪》，天圣八年，是岁高丽入贡按《高
丽本传》：“天圣八年，高丽王询复遣御事民官侍郎元
颖等二百九十三人，奉表入见于长春殿，贡金器、银
罽、刀、剑、鞍勒马、香油、人参、细布、铜器。”黄、青、鼠皮等
物。

天圣九年二月，高丽使辞归，其后绝不通中国四十
三年，其年，辽圣宗崩，遣使告哀于高丽。高丽王询亦
薨，子钦立。

按《宋史仁宗本纪》不载。按《高丽传》：“高丽使辞归，赐
予有差，遣使护送至登州。其后绝不通中国者四十
三年。”

按《辽史兴宗本纪》，太平十一年六月，圣宗崩，遣使告
哀于高丽。七月，高丽遣使吊慰。十二月，高丽王询薨，
其子钦遣使来报，即命使册钦为高丽国王。按《高
丽传》：十一年圣宗崩，遣使告哀，七月使来慰奠。
按《朝鲜史略》，王询二十二年王薨。王性聪悟，敏于学，
工词翰。太子钦即位，是为德宗。敬康王讳钦，字元良，
母元成后金氏。

### 明道元年

按《宋史》，高丽事不载按《朝鲜史略》，“王钦元年，即宋
明道元年，契丹景福元年，以王可道监修国史，李端
为平章事，黄周亮皇甫俞义为参知政事。旧制宣麻
于家，至是集百官宣于乾德殿，命平章事柳韶创置
北境关防自国内城界鸭绿江入海处，跨朔州等十
四城，祗和州等三城，延袤千馀里，以石为城。”

### 景祐元年高丽王钦薨弟亨即位

按《宋史》不载按《朝鲜史略》：三年，宋景祐元年，纳显
女为后以《崔冲》为刑部尚书。王寝疾，传位于弟《平壤
君。亨》。王薨，《平壤君》即位。王性刚断有执，居丧能尽子
之孝为政不改父之道。任用旧臣徐讷王可道崔冲
黄周亮朝廷无欺蔽而民安其生。〈按辽史重熙十五年宋庆历七年钦

“薨继立者征而亨” ，则史之失纪也。今从《史略》载之。而钦之薨，仍两存之，以备参考。

《景祐》二年《高丽容惠王亨》元年。

按《宋史》不载按《朝鲜史略》：靖宗容惠王，讳亨，字申
炤，德宗母弟元年，宋景祐二年，凡教令称制，至肃宗
始称诏，筑长城于西北路松岭东，以扼边寇之冲。二
年，祔德宗于太庙。初，王问昭穆之制于辅臣徐讷、黄
周亮等，言“惠定光戴同班为昭，景成为穆，穆宗为昭，
而显宗为穆，则二昭二穆与太祖为五庙。今祔德宗
数过五庙，迁惠、定、光三宗藏于太祖庙西壁。戴追王之主，迁祭于其陵可也。”刘征弼言：“太祖在曾祖行，亲
未尽，故惠、定、光三宗不必迁，唯迁戴宗于此室可矣。”
周亮等言：“《前典》云：‘亲过高祖，则毁其庙’。由是观之，自
祢祖曾、高而上，论亲尽未尽，非以旁亲论也。惠定光
在从祖行，不可比于亲祖，三宗宜迁毁。”王谓“一时而
迁四神主意所未安。”乃从《征弼》议。三年以《刘征弼》《黄
周亮》同平章事，《崔齐颜》《崔冲》参知政事。四年门下省
乞放《东池》《白鹤》山羊等类。王从之。

### 宝元二年高丽修贡于辽

按《宋史》不载按《辽史兴宗本纪》，重熙七年二月“丁
丑，高丽遣使来贡。”按《高丽传》同。

按《朝鲜史略》，五年即宋宝元二年，契丹重熙七年，立
贱者从母法。六年，以杨带春为安北大都护府副使。
带春立志峻拔，多智略，习兵事，故崔冲奏若有边虞，
非此人无可遣者，不宜出外，不允。判御史台事李周
佐卒。周佐，东京人，登第，历台省，立朝四十馀年，倜傥
瓌伟，时称得大臣体。内史令徐讷卒，谥元肃。讷，熙之
子，弼之孙，三世为宰相。初，弼祖神逸，郊居有鹿奔投，
神逸拔其箭而豢之。梦有人谢曰：“鹿，吾子也。愿君不
死，当令公之子孙世为卿相”云。

### 庆历四年高丽遣使如辽贺尊号

按《宋史》不载按《辽史兴宗本纪》，重熙十二年三月
“壬辰，高丽国以加上尊号，遣使来贺。”按《高丽传》同
庆历五年，高丽三遣使贡于辽。

按《宋史》不载按《辽史兴宗本纪》：重熙十三年三月
“丁亥，高丽遣使来贡。六月丙午，高丽遣使来贡。十二
月己亥，高丽遣使来贡。”

庆历六年，高丽修贡于辽。

按《宋史》不载按《辽史兴宗本纪》，重熙十四年三月
“辛亥，高丽遣使来贡。”

庆历七年。高丽王钦薨。弟徽即位。遣使告于辽
按《宋史》不载按《辽史兴宗本纪》。重熙十五年三月
丁酉。高丽遣使来贡。八月高丽王钦薨。遣使来告
按《朝鲜史略》。“十二年王薨。弟乐浪君即位。奉遗命。山
陵制度悉从俭约。是为文宗。”仁孝王讳徽字烛幽。显
宗子。母元惠太后金氏元年。宋庆历七年。以崔冲为
侍中。金令器《金元冲》为平章事；《朴有仁》《李子渊》为参
知政事。

庆历八，平高丽，修贡于辽。

按《宋史》不载按《辽史兴宗本纪》，重熙十六年十二
月“壬戌，高丽遣使来贡。”

### 皇祐元年高丽修贡于辽

按《宋史》不载按《辽史兴宗本纪》，“重熙十七年夏四
月丙子，高丽遣使来贡。”

按《朝鲜史略》，“三年，飨国老庶老及义夫节妇、孝子顺
孙，下至鳏寡孤独废疾无养者，赐物有差。”

皇祐三年，高丽入贡于辽，且贺伐夏之捷。

按《宋史》不载按《辽史兴宗本纪》，重熙十九年夏四
月“甲申，高丽遣使来贡。六月甲戌，高丽使至贺伐夏
捷。”

### 至和元年高丽入贡于辽

按《宋史》不载按《辽史兴宗本纪》，重熙二十二年五
月“癸未，高丽遣使来贡。”

按《朝鲜史略》：“八年定田制，凡田品不易之地为上，一
易之地为中，再易之地为下。其不易山田，一结准平
田一结。一易田准二结，再易田准二结。”

至和二年，高丽修贡于辽，请官其子。是年，辽兴宗薨，
道宗立，报哀于高丽。

按《宋史》不载按《辽史兴宗本纪》。重熙二十三年夏
四月。高丽遣使来贡。六月高丽王徽请官其子。诏加
检校太尉按《道宗本纪》。清宁元年八月“癸巳。遣使
报哀于高丽。九月壬午。遣使赐高丽先帝遗物。”十一
月甲子。高丽遣使来会葬。

### 嘉祐元年高丽修贡于辽

按《宋史》不载按《辽史道宗本纪》，清宁二年六月“丁
卯，高丽遣使来贡。”

按《朝鲜史略》：十年即宋嘉祐元年。契丹清宁二年，创
兴王寺于德水县，移其县于杨川。知中枢院事崔惟
善谏曰：“唐太宗不许创立寺观，我太祖《训要》亦曰：‘嗣
王及公侯臣僚无得争修愿刹，柰何竭民财力以危
邦本耶’？”王优答之。异日入侍，王曰：“谏诤是忠从好佞。”
惟善对曰：“创垂犹易守成难。”又有御史卢成且忤旨，
王怒，命解冠。将缚之。惟善谏曰：“朝官有罪当行有
司。”王怒霁只罢其职。分遣抚问使兼侍御史《李攸绩》
《金若珍》《崔尚安》《民甫》《闵昌寿》于十三道按验诸州郡
守令勤慢清浊。作《长源亭》于西江饼岳南西江边有
君子御马明堂之地。自太祖统一丙申岁至百二十
年就此创构国业延长。至是构亭。

嘉祐二年，高丽修贡于辽。

按《宋史》不载。按《辽史道宗本纪》，清宁三年十一月
庚子，高丽遣使来贡按《朝鲜史略》，“十一年，陨石于黄州，州人上其石，礼司
以为自古有之，此常事，不关灾祥。王可其奏，还其石，
始行封弥之法。时署科甚滥，中书舍人郑惟产请之。”
嘉祐三年，辽遣使如高丽报太皇太后之丧，高丽使
如辽会葬。

按《宋史》不载按《辽史道宗本纪》，清宁四年五月癸
酉，高丽遣使来会葬按《高丽传》，“四年春遣使报太
皇太后哀，五月来会葬。”

嘉祐六年，高丽入贡于辽。

嘉祐七年，高丽入贡于辽，辽赐《高丽》佛经。

按以上《宋史》俱不载按《辽史。道宗本纪》亦不载
按《高丽传》。清宁七年八年来贡。十二月以佛经一藏
赐徽。

嘉祐八年，高丽入贡于辽。

嘉祐九年，高丽入贡于辽。

按以上《宋史》俱不载。按《辽史道宗本纪》亦不载。
按《高丽传》：“清宁九年来贡。十年来贡。”

按《朝鲜史略》：二十年，契丹改国号曰大辽。二十二年，
守太师、中书令崔冲卒，谥文宪。冲，海州大宁郡人。风
姿瑰伟，性操坚贞，少好学，善属文。穆宗朝擢甲科第
一。历仕四朝，资兼文武，出入将相，年至七旬乞退，然
军国大事，悉就咨焉。自显庙中兴，干戈才息，未遑文
教，冲收召先进，教诲不倦，诸生填溢门巷，遂分九斋，
谓之“侍中崔公徒。”凡应举者，必先隶徒中学焉。自后
举子亦皆隶名九斋籍中，谓之“文宪公徒。”又有儒臣
立徒者十一，冲徒为最盛。东方学校之兴，盖由冲始，
谓海东孔子王出子煦，及窥为僧。

### 神宗熙宁二年高丽移牒转运使求许朝贡

按《宋史神宗本纪》不载。按《高丽本传》：询孙徽嗣立，
是为文王。熙宁二年，其国礼宾省移牒福建转运使
罗拯云：“本朝商人黄直洪万来称运使奉密旨令招
接通好，奉国王旨意，形于部述。当国僻居旸谷，邈恋
天朝，顷从祖祢以来，素愿梯航相继。蕞尔平壤，迩于
大辽，附之则为睦邻，疏之则为勍敌。虑边骚之弗息，
蓄陆袭以靡遑。久困羁縻，难图携贰，故违述职，致有
积年，屡卜云祥，虽美圣辰于中国，空知日远；如迷旧
路于长安，运属垂鸿。礼稽展庆，大朝化覃无外，度豁
包荒，山不谢乎纤埃，海不辞于支派。谨当遵寻通道，
遄赴槁街，但兹千里之传闻，恐匪重霄之纡眷。今以
公状附《直万》西还，俟得报音，即备礼朝”贡。徽又自言
尝梦至中华，作诗纪其事。

熙宁三年，许高丽朝贡。

按《宋史神宗本纪》不载。按《高丽传》：“三年，拯以闻朝
廷议者亦谓可结之以谋契丹，神宗许焉，命拯谕以
供拟腆厚之意。”

熙宁四年，高丽来贡，诏待之如夏使。是年，高丽又修
贡于辽。

按《宋史神宗本纪》，四年五月丙午，高丽国来贡。八月，
高丽来贡。按《高丽传》：“命拯谕以供拟腆厚之意，徽
遂遣民官侍郎金悌等百十人来，诏待之如夏国使。”
按《辽史道宗本纪》，咸雍七年十一月丙午，高丽遣使
来贡。

熙宁五年，高丽修贡于辽，辽赐以《佛经》。是年，高丽臣
校尉臣身谋废立事，事觉伏诛。

按《宋史》不载按《辽史道宗本纪》。咸雍八年六月丁
丑。高丽遣使来贡。“十二月庚寅，赐高丽佛经一藏”
按《朝鲜史略》：二十六年，宋熙宁五年，辽咸雍八年，校
尉臣身谋废王，立王弟平壤君基，事觉伏诛。

熙宁六年，高丽修贡于辽。

按《宋史》不载按《辽史道宗本纪》，咸雍九年十二月
“壬辰，高丽国遣使来贡。”

熙宁七年，高丽来贡，请改涂由明州入贡，许之。是年，
高丽修贡于辽。

按：《宋史神宗本纪》，熙宁七年，高丽来贡，改涂事不载。

按《高丽传》，“往时高丽人往反皆自登州，七年遣其”

臣金良鉴来言，“欲远契丹，乞改涂，由明州诣阙”，从之。
郡县供顿无旧准，颇扰民，诏立式颁下，费悉官给。又
以其不迩华言，恐规利者私与交关，令所至禁止。徽
问遗二府甚厚，诏以付市易务售缣帛答之。又表求
毉药、画塑之工以教国人，诏罗拯募愿行者。

按《辽史道宗本纪》，咸雍十年十一月高丽遣使来贡。
按《朝鲜史略》，二十八年，录文昌侯崔致五代孙善之，
为都染署史。二十九年，辽大康元年，门下侍中崔惟
善卒，谥文和。惟善，冲之子，惟善为中书令，弟惟吉摄
尚书令，父冲年高尚无恙，王赐国老宴，惟善惟吉扶
以入赴，时称盛事。翰林学士金行琼作诗贺曰：“尚书
令侍中书令，乙状元，扶甲状元。”

熙宁九年，高丽来献伶官。是年，辽遣使报皇太后丧
于高丽，高丽遣使吊祭。

按《宋史神宗本纪》，不载按《高丽本传》：九年复遣崔
思训来。命中贵人仿都亭西驿例治馆，待之寖厚。其使来者亦益多。尝献伶官十馀辈，曰：“夷乐无足观，止
欲润色国史尔。”帝以其国尚文，每赐书诏，必选词臣
著撰，而择其善者。

按《辽史道宗本纪》，大康二年三月辛酉，皇太后崩。癸
亥，遣使报哀于高丽。六月戊子，高丽遣使吊祭。
按《朝鲜史略》，三十一年，创安兴寺以待宋使。太傅少
卿李唐鉴奏，“中朝使命往来，高峦岛亭，稍隔水路。请
以贞海县地创亭，为迎送之所。”从之。东蕃作乱，以中
书侍郎平章事文正及同知中枢院事崔奭等将兵
三万出屯定州，大破之。

### 元丰元年遣安焘陈睦等使高丽高丽遣使如辽求赐鸭绿江以东地辽不许

按《宋史神宗本纪》。不载。按《高丽本传》。元丰元年始
遣安焘、左谏议大夫陈睦假起居舍人往聘。造两舰
于明州。一曰凌虚、安济、“致远”、次曰灵飞、顺济。皆名为
“神舟。”自定海绝洋而东。既至，国人欢呼出迎。徽具袍
笏玉带拜受诏。与焘、睦尤礼。馆之别宫。标曰“顺天馆。”
言尊顺中国如天云。徽已病，仅能拜命。且乞毉药。
按《辽史道宗本纪》。“大康四年夏四月辛亥。高丽遣使
乞赐鸭绿江以东地。不许。”

元丰二年正月，立《高丽交易法》。是年，高丽使人海中
遇风，失所贡物，自劾，敕书慰之。

按《宋史神宗本纪》，元丰二年春正月，诏立高丽交易
法。按《高丽本传》：二年遣王舜封挟毉往诊治。徽又
使柳洪来谢，海中遇风，失所贡物。洪上章自劾，敕书
安慰。寻献日本所造车曰：“诸侯不贡车服，故不敢与
土贡同。”前此贡物至，辄下有司估直偿以万缣。至是
命勿复估，以万缣为定数。

元丰三年春正月己丑，高丽国遣使来贡。

按：《宋史神宗本纪》云云。

元丰四年，高丽纳贡于辽。

按《宋史》不载按《辽史道宗本纪》，“大康七年十一月
己亥，高丽遣使来贡。”

元丰六年，高丽王徽卒，诏明州为修浮屠供一月，徽
子勋立，又薨，其弟运立。

按《宋史神宗本纪》不载。按《高丽本传》：六年徽卒，在
位三十八年。治尚仁恕，为东夷良主。然犹循其俗。王
女不下嫁臣庶，必归之兄弟，宗族贵臣亦然。次子运
谏，以为既通上国，宜以礼革故习。徽怒，斥之于外。讣
闻，天子闵焉。诏明州修浮屠供一月。遣杨景略、王舜
封祭奠，钱勰、宋球吊慰。景略辟李之仪书状，帝以之
仪文称不著，宜得问学博洽、器宇整秀者，召赴中书，
试以文，乃遣。又以远服，不责其备，谕使者以相见之
所，殿名鸱吻，皆听勿避。徽子顺王勋嗣，百日卒。弟宣
王运，仁贤好文，内行饬备，每贾客市书至，则洁服焚
香对之。

按《辽史道宗本纪》，“大康九年八月高丽王徽薨。九月
徽子三韩国公勋权知国事。十一月诏僧善知雠校
高丽所进佛经。颁行之。十二月三韩国公王勋薨”
按《朝鲜史略》，“三十七年，王徽薨。王性聪哲，好学善射，
志略宏远，宽仁容众。上事辽宋，下交邻国。民赖以宁。
时号治平。独其佛宇塔庙之盛，为盛德累。”太子即位，
少有疾，哀毁疾笃，薨于丧。次弟原国公运即位，李资
仁如辽告丧，帝诘问：“二君连逝，必有他故？”资仁对辨
切直，帝引见慰谕。

元丰八年，高丽王运遣其弟来朝，辽册运为高丽王
按《宋史神宗本纪》。不载按《哲宗本纪》。元丰八年高
丽入贡按《高丽传》：“八年遣弟僧统来朝，求问佛法，
并献经像。”哲宗立，遣使金上琦奉慰。林暨致贺，请市
刑法之书。《太平御览》《开宝通礼》《文苑英华》。诏惟赐《文
苑英华》一书，以名马、锦绮、金帛报其礼。

按《辽史道宗本纪》：“大安元年十一月丙辰，遣使册三
韩国公王勋子运为高丽国王。”

按《朝鲜史略》：“宣宗孝思王，讳运，字继天，顺宗母弟。二
年，即宋元丰八年，辽大康十一年，御宣政殿，听断死
囚，停音乐，进素膳。王妹积庆公主，适王弟扶馀侯燧。”

### 哲宗元祐元年回赐高丽器币是年高丽遣使如辽按宋史哲宗本纪元祐元年春正月诏回赐高丽王鞍马服带器币有加

按《辽史道宗本纪》，大安二年十月，高丽遣使谢封册。
按《朝鲜史略》，“三年，民贫不能兴用，命州县出米谷，许
民贸易，使知钱利，始用银瓶为货。其制以银一斤为
之，像本国地形，俗号阔口。”

元祐二年，高丽纳贡于辽。

按《宋史》不载按《辽史道宗本纪》：大安三年三月“乙
卯，高丽遣使来贡。”

按《朝鲜史略》：“四年以崔奭守太尉判吏部事监修国
史；翟思齐参知政事；朴寅亮同知中枢院事。”

元祐三年，辽免高丽岁贡。

按《宋史》不载按《辽史道宗本纪》，“大安四年三月乙
丑，免高丽岁贡元祐四年，高丽入贡，是年亦纳贡于辽。

按《宋史哲宗本纪》不载。按《高丽本传》，“高丽王运立
四年卒，子怀王尧嗣。未阅岁，以病不能为国。国人请
其叔父鸡林公熙卫摄政。未岁尧卒，熙乃立。凡数岁，
使不至。元祐四年，其王子义天使僧寿介至杭州祭
亡僧，言国母，使持二金塔为两宫寿。知州苏轼奏却
之。”按《苏轼传》：“轼知杭州，杭僧净源旧居海滨，与舶
客交”通。舶至高丽，交誉之。元丰末，其王子义天来朝，
因往拜焉。至是，净源死，其徒窃持其像，附舶往告，义
天亦使其徒来祭，因持其国母二金塔，云祝两宫寿。
轼不纳，奏之曰：“高丽久不入贡，失赐予厚利，意欲求
朝，未测吾所以待之厚薄，故因祭亡僧而行祝寿之
礼。若受而不答，将生怨心；受而厚赐之，正堕其计。今
宜勿与知从州郡自以理却之。彼庸僧猾商为国生
事。渐不可长。宜痛加惩创。”朝廷皆从之。未几贡使果
至。旧例使所至吴越七州费二万四千馀缗。轼乃令
诸州量事裁损。民获交易之利。无复侵挠之害矣。
按《辽史道宗本纪》，大安五年正月甲午。高丽遣使来
贡。〈按辽史运薨在道宗大安十年乃宋哲宗绍圣元年也朝鲜史略运在位十一年与辽史合宋史谓

立四年卒讹也

元祐五年，高丽入贡。是年，亦纳贡于辽。

按：《宋史哲宗本纪》云云。

按《辽史道宗本纪》：“大安六年十一月，高丽遣使来贡。
元祐六年，高丽入贡。”

按：《宋史哲宗本纪》云云。

按《朝鲜史略》：“八年，门下侍郎平章事柳洪卒。洪武人，
精于《春秋左氏传》及兵家秘诀。每国家有虞疑，寤寐
精思，引古决策，多有中者。时议重之。”

元祐七年，高丽入贡。

按《宋史》哲宗本纪云云。按高丽本传。七年。遣黄宗
悫来献黄帝鍼经。请市书甚众
按《朝鲜史略》。九年。参知政事崔思亮卒。思亮仪表端
雅。沉静寡言。秉国钧。主文柄。名重一时。

元祐八年，诏颁高丽所献《鍼经》于天下，高丽求买书，
许之。是年，辽赐高丽羊。

按《宋史哲宗本纪》，元祐八年春正月庚子，诏颁高丽
所献《黄帝鍼经》于天下。二月辛亥，礼部尚书苏轼言，
“高丽使乞买历代史及《册府元龟》等书，宜却其请，不
许。省臣许之。轼又疏陈五害，极论其不可。有旨，书籍
曾经买者听。”按高丽本传：礼部尚书苏轼言，高丽
入贡，无丝发利，而有五害。今请诸书与收买金箔，皆
宜“勿许。”诏许买金箔，然卒市《册府元龟》以归。

按《辽史道宗本纪》：“大安九年七月，遣使赐高丽羊。”

### 绍圣元年高丽王运薨子昱即位

按《宋史》不载按《辽史道宗本纪》，“大安十年夏高丽
国王运薨，子昱遣使来告，即遣使赙赠。”

按《朝鲜史略》：“十一年，王薨，元子昱即位。王聪慧恭俭，
博览经史。然游幸无度，多创寺塔。天怒民怨，灾异屡
兴。”

绍圣二年。高丽王昱有疾。辽命其子颙权知国事
按《宋史》。不载按《辽史道宗本纪》。寿隆元年二月癸
酉。高丽遣使来贡。十一月庚申。“高丽王昱疾。命其子
颙权知国事。”

按《朝鲜史略》，宪宗恭殇王，讳昱，宣宗子，母思肃太后
李氏元年。宋绍圣二年。辽寿隆元年，正月，日有晕，两
傍有彗。太史奏“日有彗，近臣乱，诸侯欲有反者。”王幼
小，不知修省，李资义谋反，伏诛。初，宣宗于思肃太后
生王，又纳侍中李颋之女元信公主，生汉山侯昀。资
义，公主兄也，以王幼弱，不能听决万几，谋欲立昀。至
是聚兵将举事。邵台辅使王国髦率兵入卫，令壮士
高义和斩资义及其党崔忠伯等，以国髦权尚书兵
部事。时王室微弱，而权归武将，识者叹之。王禅位于
叔父鸡林公熙，即位，是为肃宗。明孝王讳颙，字天常。
初讳熙，宣宗母弟。元年，前王山居兴盛宫。金谓䃅上
书请迁都南京。《道诜记》：高丽有三京，松岳为中京，木
觅壤为南京，平壤为西京，四时各宜所住。开国后百
六十馀年，都木觅壤。今时正当巡驻新京之期，伏望
于三角山南木觅北平建立都城王，置南京开创都
监。遣崔思诹、尹瓘等相之。思诹奏云：“臣等就虑原驿
视山水不合建都，唯三角山南山形水势，符合古文，
请随形建都。”王从之。右仆射、参知政事朴寅亮卒，谥
文烈。寅亮文词雅丽，宋熙宁中，与金觐使宋，其所著
述，宋人称之，至刊二公诗文，号《小华集》。辽尝欲过鸭
绿江为界，寅亮修表曰：“普天之下，既莫非王土，王臣
尺土之馀，何必曰我疆我理。”又曰：“归汶阳之旧田，抚
绥弊境；回长沙之掘袖，抃舞昌辰。”辽帝览之，寝其议。
绍圣三年，高丽纳贡于辽。

按《宋史哲宗本纪》不载。按《高丽传》：“熙避辽主讳，改
名颙。颙性贪吝，好夺商贾利，富室犯法，辄久縻责赎，
虽微罪亦输银数斤。”

按《辽史道宗本纪》：寿隆二年“冬十月庚辰，高丽遣使来贡。”

绍圣四年，高丽王昱薨。

按《宋史》不载按《辽史道宗本纪》。“寿隆三年春高丽
王昱薨。”

按《朝鲜史略》：二年前王薨于兴盛宫东。女真寇镇溟
县东北面兵马使金《汉中》遣判官康拯与战克之斩
首四千级始设铸钱官使钱。〈使犹行也〉

### 元符元年高丽入贡〈即绍圣五年六月改元〉

按《宋史哲宗本纪》，“元符元年，高丽入贡。”按《高丽传》：
“五年复通使，赐银器五千两。”

元符二年。诏高丽遣士宾贡是年。高丽乞封于辽
按《宋史哲宗本纪》。元符二年二月。诏许高丽国王遣
士宾贡。

按《辽史道宗本纪》：寿隆五年“冬十月己亥朔，高丽王
颙遣使乞封册。”

元符三年，高丽王遣使奉表来慰。是年，辽封高丽王
为三韩国公。

按《宋史哲宗本纪》，元符三年正月己卯，帝崩，端王即
位。按《徽宗本纪》，元符三年八月戊申，高丽王王熙
遣使奉表来慰按《高丽传》，徽宗立，遣任懿、王嘏来
吊贺。

按，《辽史道宗本纪》：“寿隆六年，封高丽王颙为三韩国
公。